
Valóságos varázslatok (Török Sándor, Békés Pál)

Dolgozatom vázát két eltérő korszakban íródott meseregény összehasonlítása adja: Török Sándor 1956-ban megjelent Csilicsala csodái és Békés Pál 1983-ban kiadott A kétbalkezes varázsló című műveit több szempontból vizsgálom meg.
Elemzem a történetekben megjelenő határátlépéseket, melyek mindkét esetben magukkal hozzák a népmesékből ismert motívumokat. Ezért a népmese-műmese egymáshoz való viszonyára is kitérek, elsősorban Boldizsár Ildikó kutatásai nyomán: ezek az alkotások rávilágítanak e két fő gyerekirodalmi műfaj szimbiózisára.
Mindkét meseregény újraértelmezi a varázsló alakját, amelyet Török Sándor feltehetőleg elsőként emelt be a magyar gyerekirodalomba. Ahhoz, hogy a két varázsló-főszereplőt érdemben összehasonlítsam, megpróbálom feltárni a varázsló mint mitológiai lény történetét.
Végül a két meseregényt a képzeletbeli barátok szempontjából is szemügyre veszem, a varázslókat a gyermeki fantázia szüleményeként értelmezve, és ezzel világirodalmi kontextusba emelve a regényeket. Ez a szempont további kutatások lehetőségét nyitja meg.
Az együttes vizsgálat felveti a kérdést, vajon a gyermekirodalmon belül is megfigyelhető-e a hagyományozódás, és ez mennyiben képes befolyásolni az önmagában is nehezen meghatározható gyerekirodalmi kánon alakulását. Egy Békéssel készült interjúból is kiderül, hogy Török műve valóban hatott Békés regényére.



